钦定古今图书集成/明伦汇编/氏族典/第087卷 > 《廖用贤尚友录》 > 后汉
## 钦定古今图书集成/明伦汇编/氏族典/第087卷 > 《廖用贤尚友录》 > 后汉

===卢芳===按《后汉书卢芳传》：“芳字君期，安定三水人，居左谷中。
王莽时，天下咸思汉德，芳由是诈自称武帝曾孙。王
莽末起兵，更始至长安，征芳为骑都尉，使镇抚安定
以西。更始败，三水豪杰共计议，以芳刘氏子孙，宜承
宗庙，乃共立芳为将军西平王，使使与匈奴结和亲。
单于乃使句林王将数千骑迎芳，芳与兄禽、弟程俱”
入匈奴，单于遂立芳为汉帝，以程为中郎将。初，五原
人李兴、随昱，代郡人闵堪各起兵自称将军。建武四
年，单于与李兴等和亲，告兴，欲令芳还汉地为帝。五
年，李兴、闵堪引兵迎芳入塞，都九原县，掠有五原、朔
方、云中、定襄、雁门五郡，并置守令。十二年，芳攻云中，
其将随昱留守九原，欲胁芳降，芳亡入匈奴。十六年，
芳复入居高柳，与闵堪兄林使使请降。乃立芳为代
王，使和集匈奴。芳上疏谢罪，冀望阙庭。诏报芳朝明
年正月，其冬，芳入朝，有诏止令更朝。明岁，芳自道还，
忧恐，乃复背叛。匈奴遣数百骑迎芳及妻子出塞。芳
留匈奴中十馀年，病死。